**Ministru kabineta noteikumu projekta „Vispārīgās valsts autoceļu būvdarbu izpildes un kvalitātes prasības atbilstoši autoceļu noslogojumam” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likuma „Par autoceļiem” 25. panta 1.1 daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Kvalitatīvs autoceļu tīkls ir pamats visu tautsaimniecības nozaru attīstībai.Saistībā ar sabiedrības paaugstināto interesi par valstī esošu autoceļu stāvokli, kas bieži kritiski tiek atspoguļots medijos, valdība ir pievērsusi pastiprinātu uzmanību autoceļu būvdarbu kvalitātei. Ņemot vērā, ka Latvijā valsts autoceļu būvniecība galvenokārt tiek finansēta no Eiropas Savienības (turpmāk – ES) fondiem, arī Eiropas Komisija ir izrādījusi satraukumu par negatīvo publikāciju iemesliem. Lai iegūtu neatkarīgu vērtējumu par valsts autoceļu būvniecību, valsts akciju sabiedrība „Latvijas Valsts ceļi” (turpmāk – LVC) kopīgi ar Satiksmes ministriju (turpmāk – SM) un Finanšu ministriju programmas „Kopējā palīdzība projektu sagatavošanai Eiropas reģionos” ietvaros pasūtīja pētījumu, lai inženieri ar starptautisku pieredzi izvērtētu Latvijā lietotos valsts autoceļu būves standartus un procedūras, salīdzinātu tās ar citu valstu pieredzi un sniegtu rekomendācijas iespējamiem uzlabojumiem. Pētījumu veica inženieru birojs „COWI AS” no 2011.gada jūlija līdz 2012.gada janvārim. Paralēli šim pētījumam Eiropas Komisijas reģionālās politikas ģenerāldirektorāts 2011.gada rudenī pasūtīja inženieru birojam „Jacobs Consultancy U.K. limited” veikt ES finansēto būvju vizuālās inspekcijas. Inženieru atzinumos ir norādīts, ka autoceļu segums ir kvalitatīvi ieklāts izmantojot kvalitatīvu asfaltbetonu un nodrošina labu braukšanas virsmu. To pierāda arī LVC veiktie jaunbūvēto segumu līdzenuma mērījumi, kuri uzrāda nepārtrauktu līdzenuma rādītāja uzlabošanos par gandrīz 30% salīdzinot ar 2008.gadu. Tajā pašā laikā pētījumos ir norādīts uz atsevišķiem defektiem pārbaudītājos valsts autoceļu posmos, izteikti apsvērumi par defektu cēloņiem un īpaši uzsvērta nepieciešamība veikt savlaicīgus un efektīvus valsts autoceļu uzturēšanas pasākumus. Ministru kabinets 2012.gada 31.jūlija sēdē pieņēma zināšanai informatīvo ziņojumu „Par valsts autoceļu finansēšanas modeli” (prot. Nr.42 44.§), kas tika skatīts vienlaikus ar Satiksmes ministrijas sagatavoto informāciju par veiktajiem un veicamajiem pasākumiem autoceļu būvniecības kvalitātes nodrošināšanai. Minētajā Ministru kabineta sēdē tika uzdots papildināt informatīvo ziņojumu „Par pasākumiem autoceļu būvniecības kvalitātes nodrošināšanai” ar informāciju par Lietuvas un Igaunijas praksi kvalitātes uzraudzībā, un iesniegt izskatīšanai Ministru kabinetā.Satiksmes ministrija aktualizēja informatīvo ziņojumu „Par pasākumiem autoceļu būvniecības kvalitātes nodrošināšanai” un iesniedza to Valsts kancelejā. Šajā ziņojumā viens no izvirzītajiem mērķiem pasūtītāja kontroles jomā ir palielināt ceļu laboratorijas lomu autoceļu būvniecības kvalitātes kontrolē un tehnisko jautājumu risināšanā.2013.gada 6.novembrī Saeima pieņēma likumprojektu „Grozījumi likumā „Par autoceļiem””, kas paredz papildināt likuma 25.pantu ar pirmo prim daļu, kurā paredzēts deleģējums Ministru kabinetam noteikt vispārīgās valsts autoceļu būvdarbu izpildes un kvalitātes prasības atbilstoši autoceļu noslogojumam.Noteikumu projekta mērķis ir noteikt valsts autoceļu tīklā veicamo būvdarbu izpildes vispārīgās prasības, pielietojamo materiālu īpašību robežas dažādai autoceļu noslodzei, kā arī noteiktas prasības, pēc kurām jāveic pielietojamo materiālu īpašību pārbaudes un būvdarbu izpildes kvalitātes novērtējums.Ņemot vērā principu, ka normatīvajam aktam nav atpakaļejoša spēka, ja vien pašā dokumentā nav noteikts citādi, tad šie noteikumi attieksies tikai uz tiem līgumiem, kas slēgti pēc šo noteikumu spēkā stāšanās. Šie noteikumi neattieksies kā uz jau noslēgtajiem projektēšanas un būvdarbu līgumiem, tā arī uz tiem būvdarbu līgumiem, kuri tiks noslēgti, pamatojoties uz jau izstrādātajiem būvprojektiem. |
| 3. | Projekta izstrādē iesaistītās institūcijas | Satiksmes ministrija, valsts akciju sabiedrība „Latvijas Valsts ceļi”. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Autoceļu īpašnieks, komersanti, kas izstrādā būvprojektus, veic būvdarbus un būvdarbu uzraudzību valsts autoceļos. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts izstrādāts, lai nodrošinātu vienādas prasības atjaunojamo, pārbūvējamo un jaunbūvējamo valsts autoceļu konstrukciju būvniecības metodēm un lietojamajiem būvmateriāliem un būvkonstrukcijām atkarībā no autoceļa noslogojuma (satiksmes intensitātes un sastāva). |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts šo jomu neskar. |
| 2. | Sabiedrības līdzdalība projekta izstrādē | Biedrība „Latvijas ceļu būvētājs”, biedrība „Transportbūvju inženieru asociācija”, akciju sabiedrība „Latvijas autoceļu uzturētājs”, Latvijas Būvmateriālu ražotāju asociācija, Rīgas Tehniskā universitāte. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Satiksmes ministrija, valsts akciju sabiedrība „Latvijas Valsts ceļi”. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Anotācijas III, IV, V sadaļa – projekts šīs jomas neskar.

Satiksmes ministrs A. Matīss

Vīza: Valsts sekretārs K. Ozoliņš

2014.04.11. 15:22

743

A. Granīta,

67028157, Andra.Granita@lvceli.lv